ก.ล.ต.นับหนึ่งไฟลิ่ง 24CS ขายไอพีโอ 130 ล้านหุ้น ลุยเทรด mai ปีนี้
ก.ล.ต.นับหนึ่งไฟลิ่ง 24CS เดินหน้าเสนอขายหุ้นไอพีโอ 130 ล้านหุ้น เข้าจดทะเบียนในตลาด mai ปีนี้ ระดมทุนเสริมโอกาสรับงานในอนาคต
ก.ล.ต.นับหนึ่งไฟลิ่ง 24CS เดินหน้าเสนอขายหุ้นไอพีโอ 130 ล้านหุ้น เข้าจดทะเบียนในตลาด mai ปีนี้ ระดมทุนเสริมโอกาสรับงานในอนาคต
16 ส.ค. 2565

นายกิตติชัย นาคะประเสริฐกุล รองกรรมการผู้จัดการอาวุโสฝ่ายวาณิชธนกิจ 3 บริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) ในฐานะที่ปรึกษาทางการเงิน บริษัท ทเวนตี้ โฟร์ คอน แอนด์ ซัพพลาย จำกัด (มหาชน) หรือ 24CS เปิดเผยว่า ล่าสุดสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้นับหนึ่งแบบแสดงรายการข้อมูลการเสนอขายหลักทรัพย์และร่างหนังสือชี้ชวนของ 24CS ที่ได้ยื่นขอเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) จำนวน 130 ล้านหุ้น คิดเป็น 30.23% ของจำนวนหุ้นที่ออกและเรียกชำระแล้วทั้งหมดของบริษัทฯ ภายหลังการเสนอขายหุ้นสามัญเพิ่มทุนของบริษัทฯ ในครั้งนี้ คาดเข้าจดทะเบียนในตลาดหลักทรัพย์ เอ็ม เอ ไอ (mai) ภายในปี 2565
สำหรับ 24CS ประกอบธุรกิจเป็นผู้นำเข้าและตัวแทนจัดจำหน่ายอุปกรณ์ประเภทปรับอากาศและระบายอากาศ แบรนด์ชั้นนำมาตรฐานสากลยี่ห้อ TROX และเป็นผู้จัดจำหน่ายผลิตภัณฑ์ประเภทอุปกรณ์ปรับอากาศและระบายอากาศแบรนด์ชั้นนำมาตรฐานสากลหลายรายอาทิเช่น TRANE, AAF, KRUGER, HONEYWELL เป็นต้น นอกจากนี้ บริษัทยังเป็นผู้ให้บริการรับเหมาติดตั้งระบบวิศวกรรมประกอบอาคาร และงานรับเหมาก่อสร้างเพื่อสามารถให้การบริการแก่ลูกค้าได้อย่างครบวงจรมากขึ้น
ทั้งนี้ ด้วยจุดเด่นของ 24CS เป็นผู้บริหารที่มีประสบการณ์ความเชี่ยวชาญมากว่า 10 ปี โดดเด่นในงานระบบปรับอากาศและระบายอากาศเป็นระบบงานที่บริษัทมีความเชี่ยวชาญ และได้รับความไว้วางใจจากลูกค้าอย่างต่อเนื่อง ด้วยทีมวิศวกรที่มีศักยภาพในปัจจุบัน บริษัทจึงมุ่งเน้นที่จะนำเสนอผลิตภัณฑ์และให้บริการรับเหมางานก่อสร้างรวมถึงการติดตั้งงานระบบวิศวกรรมประกอบการอาคารทุกระบบอย่างครบวงจร เพื่อสามารถตอบสนองต่อความต้องการของลูกค้าได้อย่างเต็มประสิทธิภาพ ส่งมอบงานที่มีคุณภาพและได้มาตรฐาน ภายในระยะเวลาที่ได้ตกลงร่วมกัน อันเป็นผลให้บริษัทได้รับความไว้วางใจจากลูกค้าในการดำเนินงานติดตั้งระบบวิศวกรรมประกอบอาคารอย่างต่อเนื่อง
โดยฐานลูกค้าส่วนใหญ่ของบริษัทจะเป็นผู้รับเหมาก่อสร้างหลัก (Main contractor) ซึ่งเป็นผู้รับผิดชอบงานก่อสร้างโครงสร้างพื้นฐานขนาดใหญ่ อาทิเช่น งานระบบรถไฟฟ้า สิ่งปลูกสร้างบริเวณท่าอากาศยาน โรงไฟฟ้า รวมถึง สถานีไฟฟ้า อาคารสำนักงาน เป็นต้น
นายยศวีย์ วัฒนธีระกิจจา ประธานเจ้าหน้าที่บริหาร บริษัท ทเวนตี้ โฟร์ คอน แอนด์ ซัพพลาย จำกัด (มหาชน) หรือ 24CS ผู้ประกอบธุรกิจจำหน่ายอุปกรณ์ระบบปรับอากาศและรับเหมาติดตั้งระบบวิศวกรรมประกอบอาคาร เปิดเผยว่า บริษัทฯ มีแผนการเข้าจดทะเบียนในตลาดหลักทรัพย์ เอ็ม เอ ไอ (mai) ในครั้งนี้ นับเป็นก้าวสำคัญในการขยายธุรกิจ เพื่อเพิ่มโอกาสในการเติบโต ด้วยวิสัยทัศน์ในความมุ่งมั่นที่จะสร้างผลงานที่ตรงตามแบบและความต้องการของลูกค้า ทันต่อเวลา เพื่อความพึงพอใจในระดับสูงสุด และส่งเสริมการสร้างและการรักษาความสัมพันธ์ที่ดีกับคู่ค้าทุกราย ด้วยการบริหารงบประมาณให้อยู่ในวงเงินที่กำหนดและแผนการปฏิบัติงานที่ชัดเจน เพื่อให้การดำเนินงานมีประสิทธิภาพ
รวมถึงมีการกำกับกิจการที่ดี มีระบบบริหารความเสี่ยง และการควบคุมภายในเพื่อความต่อเนื่องทางธุรกิจ และยังเป็นการเปิดโอกาสให้ประชาชนและนักลงทุนได้ร่วมเป็นส่วนหนึ่งในการต่อยอดความสำเร็จของ 24CS
วัตถุประสงค์ในการนำเงินที่ได้จากการเสนอขายหลักทรัพย์ในครั้งนี้ จะนำไปใช้เป็นเงินทุนหมุนเวียนในการดำเนินธุรกิจ เพื่อรองรับงานก่อสร้างที่อาจเพิ่มมากขึ้นในอนาคต โดยมีระยะเวลาการใช้เงินภายในปี 65 – 66
สำหรับผลการดำเนินงานในช่วงปี 2562-2564 บริษัทฯ มีรายได้รวม 368.15 ล้านบาท 402.16 ล้านบาท และ 642.11 ล้านบาท ตามลำดับ และในช่วงไตรมาส 1/2565 รายได้รวม 232.98 ล้านบาท เพิ่มขึ้นอย่างก้าวกระโดด เมื่อเทียบกับไตรมาส 1/2564 มีรายได้อยู่ที่ 85.10 ล้านบาท  โดยรายได้จากการก่อสร้างและงานบริการในงวด 3 เดือนแรกปี 2565 ที่เพิ่มขึ้นเมื่อเทียบกับงวดเดียวกันของปีก่อน เนื่องจากบริษัทชนะประมูลโครงการขนาดใหญ่ที่สำคัญที่ต่อเนื่องมาจากปี 2564 หลายโครงการ และมีการรับรู้รายได้ในไตรมาสแรกของปีนี้ จำนวน 8 โครงการ ซึ่งสูงกว่างวดเดียวกันของปีก่อนที่มีโครงการที่อยู่ระหว่างก่อสร้างและรับรู้รายได้จำนวน 7 โครงการ และไตรมาสแรกปีนี้บริษัทมีโครงการก่อสร้างที่สำคัญ ได้แก่ โครงการก่อศูนย์ราชการ โซนซี, โครงการ JLK TOWER Sukhumvit, โครงการ PLEXUS–NMC EMS Plant, โครงการก่อสร้างกระทรวงมหาดไทย ซึ่งส่วนใหญ่เป็นโครงการใหม่ที่เริ่มเซ็นสัญญาก่อสร้างในช่วงปลายปี 2564